<classify> Washindi hao wa pili wa Ligi Kuu Tanzania walianza rasmi mazoezi juzi chini ya kocha huyo yaliyoshuhudiwa na Msaidizi wake Mario Marineca.Kwa mujibu wa tovuti ya klabu hiyo ya Azam, Hall atahakikisha kikosi hicho kinaimarika na kufanya vizuri kwenye michuano hiyo ijayo baada ya msimu uliopata kushindwa kungara katika michuano hiyo.Hall aliyechukua mikoba ya Joseph Omog wa Cameroon alisema nimefurahi kurudi, nataka kuitengeneza Azam mpya kabisa itakayokuwa tishio kwenye michuano mbalimbali na mambo yatakwenda sawa.Wachezaji 30 ndiyo waliwasili kwenye mazoezi hayo ambapo kati yao, 21 ni kutoka timu B na 10 timu ya wakubwa.Idadi hiyo ni kwa vile sehemu kubwa ya wachezaji wao wana majukumu kwenye vikosi vya timu na wale wa kigeni hawajafika isipokuwa Mrundi Didier Kavumbagu peke yake ndiyo amekuwa wa kwanza.Kocha huyo alizungumzia pia ujio wa mshambuliaji Ame Ali kwenye kikosi chake na kwamba anategemea atafanya vizuri katika kikosi hicho chenye makazi yake Chamazi.Ame ni mchezaji pekee aliyesajiliwa na Azam msimu huu akitokea Mtibwa Sugar na ujio wake ulibarikiwa na Hall.Azam FC wanaendelea na usajili ambapo kwa sasa wamethibitisha wako katika hatua za mwisho kumsajili kipa wa Jeunesse ya Ivory Coast, Vincent Atchouailou de Paul Angban.  <topic>: MICHEZO 